
RAPORT COMUN 
asupra proiectului de Lege privind efectuarea recensământului general agricol din România
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere pe fond cu proiectul de Lege privind efectuarea recensământului general agricol din  România, transmis cu adresa nr.PL.x 213 din 16 aprilie 2008.
La întocmirea raportului comun, Comisiile a avut în vedere avizele favorabile al Consiliului Legislativ şi Comisiei juridice, de disciplină şi imunităţi.
 Proiectul de lege are ca obiect de reglementare  stabilirea măsurilor necesare efectuării recensământului general agricol din România în perioada 2 decembrie 2010 – 31 ianuarie 2011.  
Proiectul de lege privind efectuarea recensământului general agricol din România face parte din categoria legilor ordinare, potrivit prevederilor art.73 din Constituţia României, republicată.

La dezbaterea proiectului de lege a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Töke István, secretar de stat în Ministerul Agriculturii şi Dezvoltării Rurale. 

La lucrările Comisiei pentru administraţie au fost prezenţi 24 de deputaţi, din totalul de 27 de membri ai comisiei. Proiectul de lege a fost adoptat în unanimitate, în şedinţa din  12 mai  2008.

La lucrările Comisiei pentru agricultură au fost prezenţi 22 de deputaţi, din totalul de 26 membri ai comisiei. Proiectul de lege a fost adoptat în forma prezentată de Senat, în şedinţa din 18 iunie 2008.

Comisiile au adoptat proiectul de lege cu 46 voturi pentru în forma prezentată de Senat. 
Proiectul de lege a fost adoptat de Senat în şedinţa din 9 aprilie 2008.
Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, este de competenţa decizională a Camerei Deputaţilor.

